בס"ד, ‏09 נובמבר 2020

סיכום שיח חברים – מנחים : הני, נתי

עיקרי הדברים –

* יש חברים שמדברים על עצירת התהליך, אך מכיוון שעברנו כבר את הפרטת החשמל והמזון אנחנו בעיצומו של תהליך שלא נכון לעצור אותו. "מתיחת" הסיטואציה הנוכחית לא בריאה. הפרטות חלקיות יוצרות פגיעה ופערים, ולכן רצוי להתקדם למצב בו כל אדם חי מיגיע כפיו.
* ככל שאדם עובד ומתבגר הוא אמור להתבסס ולצבור נכסים, בקיבוץ השיתופי המצב הוא הפוך, כי תקציבים מושפעים מאד ממספר ילדים בבית – זה לא הגון וראוי לפעול לשנות זאת.
* מחוברת לשיתופיות אך עם השנים רואה גם את חסרונות השיטה. החלק המכריע בצורך לשנות הוא קליטה. עם זאת צריך להמנע מריצה בתהליך, כי מדובר בתהליכים מורכבים ורגישים, הדורשים הקשבה רבה. יש הבדל גדול בין הפרטות לבין קיבוץ מתחדש, ויש עוד כברת דרך לעבור.
* דיגיטליות אינה תחליף למפגש אנושי, ויש לפעול למפגשים פרונטליים גם אם הם בקבוצות קטנות.
* בתקופת הקורונה יש לא מעט חלקים בציבור שאין להם פניות נפשית לעסוק בתהליך כי הם עסוקים בהשרדות היומיומית.
* קיימת אצלי חרדה עם הליכה אל הלא נודע, בייחוד בגיל בו אני אחרי גיל העבודה. שואלת את עצמי מי ידאג לאוכלוסיה המבוגרת, והאם ביום שאחרי השינוי יהיה במי להיעזר. יש לייצר מחוייבות חוזית למבוגרים בקיבוץ, ובטחון כלכלי, רפואי וסיעודי, דורש משאבים כספיים שהיום יוצאים על דברים אחרים. יש לעצור את הקליטה המייצרת הוצאה כספית, כל עוד לא מובטח הבטחון הסוציאלי של המבוגרים בלביא.
* יש להתקדם בתהליך באופן מושכל, תוך לקיחה בחשבון של השלכות רוחביות. להתקדם אבל בנחת, כדי שלא יתפספסו נקודות בדרך.
* הפרטות עמוקות מובילות בהכרח לקיבוץ מתחדש. חושב שנכון לעצור קליטה עד שיתייצבו החלטות, ובהן הוודאות לגבי פנסיות של החברים, בייחוד לאלה שהכניסו את שכרם לאורך כל השנים ללביא ונותר להם מעט זמן לצבור עוד.
* נדרשת הגינות בתהליך מכל המגזרים, כדי לתת מענה לכלל הצרכים. פנסיה למבוגרים [פנסיית מטרה היא פנסיה נמוכה], חינוך לצעירים, משאבים לחתן את הילדים וכו'.
* חש צער על כך שלא הקשיבו לקולות שביקשו להאט את התהליך אלא רק לאלה שמבקשים להאיץ אותו. לאורך שנים מצדדי השינוי טענו שיש לעשותו לשם הדמוגרפיה והכלכלה בעיקר. בתהליך הלמידה שמענו מדוברים רבים, שאין הוכחה שקיבוץ מתחדש קולט טוב יותר או מתכלכל טוב יותר. שינוי לא יגביר את הכנסות המפעל או המלון.
* הדטרמניסטיות שמורגשת סביב תהליך השינוי, סותרת לחלוטין את ההתמודדות מעוררת ההשתאות של לביא עם אתגרי הקורונה. מוכח שיש כוחות וניתן לעשות הרבה גם בשיטה הקיימת. אני אופטימי ורוצה בהמשך השיתופיות.
* חובה להמשיך קליטה גם בזמן שהתהליך יימשך, אחרת אנו פוגעים בעצמנו לטווח רחוק.
* רוצה שינוי. חיי השיתוף טובים כאידיאל אבל בפרקטיקה יש קושי. התלות בבקשות מממלאי תפקידים בקיבוץ שיתופי קשה לא פחות, מצורך לבקש רשת בטחון בקיבוץ מתחדש. יש המון חסד ונתינה גם במקום שאינו שיתופי, ואני משוכנעת שבלביא זה יימשך גם אחרי שינוי.
* שיתופיות גורמת לאדם להסתכל בעין צרה על האחר, להיות קטנוני, "לעבוד" על המערכת, מאז הפרטת מזון חשה שמשהו באוויר התנקה בהקשר זה.
* שיוך דירות צריך להיות נושא בו יעסקו מהשלב הראשון, כי איתו ניתן יהיה לגשר על פערים בין אוכלוסיות שונות.
* יש הבדל בין הפן האישי ומה שטוב לי, לבין מה שטוב לציבור. גילאי 55+ עלולים לצאת נפסדים משינוי, ויש לתת מענים שיאזנו את החשש הזה.
* תהליך הלמידה אף פעם לא מסתיים וחשוב לומר זאת. השלב הנוכחי היה מבוא ללמידה של מושגים, אבל ככל שנתקדם נצטרך להמשיך להעמיק וללמוד תוך כדי תנועה.
* נכון להתקדם בתהליך בין אם יסתיים בשיתוף ובין אם בשינוי, כי נדרשת בהירות באופק של לביא.
* יש צורך בתהליך שיאפשר מעורבות, השמעת תחושות ודעות, הקשבה, שיח ישיר וחמלה. רק אלה יביאו להסכמות רחבות.